17.7.2023
EL
Επίσημη Εφημερίδα της Ευρωπαϊκής Ένωσης
C 252/23
Προδικαστικά ερωτήματα 1) Συνιστά οργανισμός όπως η REPROBEL, στο μέτρο που το κράτος του έχει αναθέσει με βασιλική διαταγή την είσπραξη και κατανομή της δίκαιης αποζημιώσεως που εκείνο καθορίζει κατά την έννοια του άρθρου 5, παράγραφος 2, στοιχεία α' και β', της οδηγίας 2001/29 (1), και ασκεί εποπτεία επ’ αυτού, οργανισμό έναντι του οποίου ιδιώτης δύναται να επικαλεστεί, προς υπεράσπισή του, ότι εθνικός κανόνας που προβάλλει ο εν λόγω οργανισμός έναντι του ιδιώτη δεν συνάδει με το δίκαιο της Ένωσης; 2) Έχει σημασία για την απάντηση στο ερώτημα αυτό το γεγονός ότι η εποπτεία που ασκεί το κράτος επί του οργανισμού καλύπτει, μεταξύ άλλων, τα εξής: — Την υποχρέωση του οργανισμού να διαβιβάζει πάντοτε στον αρμόδιο υπουργό αντίγραφα των αιτήσεών του για παροχή πληροφοριών στους υπόχρεους αμοιβής τα οποία είναι αναγκαία τόσο για την είσπραξη όσο και για την κατανομή της αμοιβής για τη φωτοαναπαραγωγή, με αποτέλεσμα ο υπουργός να παραμένει ενήμερος όσον αφορά τον τρόπο κατά τον οποίο ο οργανισμός ασκεί το δικαίωμά του εποπτείας και μπορεί να κρίνει εάν είναι σκόπιμο να καθορίσει, με υπουργική απόφαση, το περιεχόμενο, τον αριθμό και τη συχνότητα των αιτήσεων παροχής πληροφοριών κατά τρόπον, ώστε να εμποδίζονται όσο το δυνατόν λιγότερο οι δραστηριότητες των προσώπων προς τα οποία απευθύνονται οι εν λόγω αιτήσεις· — Την υποχρέωση του οργανισμού να ζητεί από τον εκπρόσωπο του υπουργού να απευθύνει αίτηση παροχής πληροφοριών αναγκαίων για την είσπραξη της αναλογικής αμοιβής για τη φωτοαναπαραγωγή στους υπόχρεους αμοιβής, στους εμπόρους χονδρικής ή λιανικής πωλήσεως, σε επιχειρήσεις χρηματοδοτικής μισθώσεως ή σε επιχειρήσεις συντηρήσεως εξοπλισμού, όταν ο υπόχρεος αμοιβής δεν έχει μετάσχει στην είσπραξη, ενώ ο οργανισμός υποχρεούται επίσης να διαβιβάζει αντίγραφο της αιτήσεως στον αρμόδιο υπουργό, προκειμένου αυτός να μπορεί να καθορίζει το περιεχόμενο, τον αριθμό και τη συχνότητα των αιτήσεων παροχής πληροφοριών κατά τρόπον, ώστε να εμποδίζονται όσο το δυνατόν λιγότερο οι δραστηριότητες των προσώπων προς τα οποία απευθύνονται οι εν λόγω αιτήσεις· — Την υποχρέωση του οργανισμού να υποβάλει προς έγκριση στον αρμόδιο υπουργό τους κανόνες για την κατανομή της αμοιβής για τη φωτοαναπαραγωγή, καθώς και κάθε τροποποίηση που επιφέρει στους κανόνες αυτούς· — Την υποχρέωση του οργανισμού να υποβάλει προς έγκριση στον αρμόδιο υπουργό το έντυπο της δηλώσεως που καταρτίζει, το οποίο δεν δύναται να εκδοθεί χωρίς την έγκρισή του; 3) Έχει σημασία για την απάντηση στο ανωτέρω ερώτημα το γεγονός ότι ο οργανισμός διαθέτει τις ακόλουθες εξουσίες: — Την εξουσία να ζητεί όλες τις πληροφορίες που είναι αναγκαίες για την είσπραξη της αμοιβής για τη φωτοαναπαραγωγή από όλα τα πρόσωπα, τους υπόχρεους αμοιβής, εισφορών, τους εμπόρους χονδρικής ή λιανικής πωλήσεως, τις επιχειρήσεις χρηματοδοτικής μισθώσεως ή τις επιχειρήσεις συντηρήσεως εξοπλισμού.
Στο πλαίσιο αυτό, κάθε αίτηση πρέπει να συνοδεύεται πάντοτε από επισήμανση των ποινικών κυρώσεων που επιβάλλονται σε περίπτωση μη τηρήσεως της ταχθείσας προθεσμίας ή παροχής ελλιπών ή ανακριβών πληροφοριών· — Την εξουσία να απαιτεί από κάθε υπόχρεο αμοιβής να παράσχει όλες τις πληροφορίες σχετικά με τα αναπαραγόμενα έργα που είναι αναγκαίες για την κατανομή της αμοιβής για τη φωτοαναπαραγωγή· — Την εξουσία λήψεως όλων των αναγκαίων πληροφοριών για την εκτέλεση των καθηκόντων του από τη διοίκηση τελωνείων και ειδικών φόρων καταναλώσεως, τη διοικητική αρχή που είναι αρμόδια για τον ΦΠΑ και την περιφερειακή υπηρεσία κοινωνικής ασφαλίσεως; 4) Έχει το άρθρο 5, παράγραφος 2, στοιχεία α' και β', της οδηγίας 2001/29 άμεσο αποτέλεσμα; 5) Οφείλει εθνικό δικαστήριο, κατόπιν αιτήματος ιδιώτη, να μην εφαρμόσει εθνικό κανόνα, εάν αυτός ο επιβαλλόμενος από το κράτος κανόνας δεν συμβιβάζεται με το άρθρο 5, παράγραφος 2, στοιχεία α' και β', της οδηγίας 2001/29, ιδίως διότι ο ασυμβίβαστος με το εν λόγω άρθρο κανόνας υποχρεώνει τον ιδιώτη να καταβάλει τέλη;
(1)
Οδηγία 2001/29/ΕΚ του Ευρωπαϊκού Κοινοβουλίου και του Συμβουλίου, της 22ας Μαΐου 2001, για την εναρμόνιση ορισμένων πτυχών του δικαιώματος του δημιουργού και συγγενικών δικαιωμάτων στην κοινωνία της πληροφορίας (ΕΕ 2001, L 167, σ.
10).